Komission asetus (EY) N:o 1835/2002, annettu 15 päivänä lokakuuta 2002, jäsenvaltioiden välisen tavarakaupan tilastoista annetun neuvoston asetuksen (ETY) N:o 3330/91 soveltamissäännöksistä annetun asetuksen (EY) N:o 1901/2000 muuttamisesta



Virallinen lehti nro L 278 , 16/10/2002 s. 0009 - 0009



Komission asetus (EY) N:o 1835/2002, annettu 15 päivänä lokakuuta 2002, jäsenvaltioiden välisen tavarakaupan tilastoista annetun neuvoston asetuksen (ETY) N:o 3330/91 soveltamissäännöksistä annetun asetuksen (EY) N:o 1901/2000 muuttamisesta EUROOPAN YHTEISÖJEN KOMISSIO, joka ottaa huomioon Euroopan yhteisöjen perustamissopimuksen, ottaa huomioon jäsenvaltioiden välisen tavarakaupan tilastoista 7 päivänä marraskuuta 1991 annetun neuvoston asetuksen (ETY) N:o 3330/91(1), sellaisena kuin se on viimeksi muutettuna Euroopan parlamentin ja neuvoston asetuksella (EY) N:o 1624/2000(2), ja erityisesti sen 30 artiklan, sekä katsoo seuraavaa: (1) Tariffi- ja tullinimikkeistöstä ja yhteisestä tullitariffista 23 päivänä heinäkuuta 1987 annetussa neuvoston asetuksessa (ETY) N:o 2658/87(3), sellaisena kuin se on viimeksi muutettuna komission asetuksella (EY) N:o 969/2002(4), annetaan jäsenvaltioille lupa käyttää nimikkeistön kansallisten tarpeidensa mukaisia alanimikkeitä, jos kyseisiä tarpeita ei voida täyttää yhteisön tasolla. (2) Komission asetuksessa (EY) N:o 1901/2000(5), sellaisena kuin se on muutettuna asetuksella (EY) N:o 2150/2001(6), annetaan niille jäsenvaltioille, jotka haluavat, lupa kerätä yksityiskohtaisempia tietoja kuin mitä yhdistettyä nimikkeistöä sovellettaessa saadaan, jos ilmoitusvelvollinen saa valintansa mukaan toimittaa tiedot joko yhdistetyn nimikkeistön tai lisättyjen alajakojen mukaisesti. (3) Joidenkin jäsenvaltioiden voi olla tarpeen saada järjestää yhdistettyä nimikkeistöä yksityiskohtaisempien tietojen keruu pakollisena ja saada tällä tavoin laajempia tilastotietoja kansallisesti tärkeiltä aloilta. (4) Tällaisella joustavuudella täytetään kansallisen tason erityistarpeet ilman, että sillä on järjestelmällistä vaikutusta yhdistettyyn nimikkeistöön. Järjestelyllä kevennetään yleisesti yhteisön sisäisten toimijoiden taakkaa keskittämällä tilastovelvoitteet kansalliselle tasolle ja samalla vapautetaan muiden jäsenvaltioiden toimijat yksittäisten jäsenvaltioiden tarpeisiin liittyviltä kysymyksiltä. (5) On tärkeää, että jäsenvaltiot saavat itse päättää näiden tietojen keruun järjestämisestä ja tarvittaessa myös keruuta koskevista yksityiskohtaisista soveltamissäännöistä. (6) Asetusta (EY) N:o 1901/2000 on näin ollen muutettava. (7) Tässä asetuksessa säädetyt toimenpiteet ovat jäsenvaltioiden välisen tavarakaupan tilastointia käsittelevän komitean lausunnon mukaiset, ON ANTANUT TÄMÄN ASETUKSEN: 1 artikla Korvataan asetuksen (EY) N:o 1901/2000 47 artiklan ensimmäinen kohta seuraavasti: "Jäsenvaltiot, jotka haluavat yksityiskohtaisempia tietoja kuin perusasetuksen 21 artiklaa sovellettaessa saatavat, voivat poiketen siitä, mitä kyseisessä artiklassa säädetään, järjestää näiden tietojen keruun." 2 artikla Tämä asetus tulee voimaan kolmantena päivänä sen jälkeen, kun sen on julkaistu Euroopan yhteisöjen virallisessa lehdessä. Sitä sovelletaan 1 päivästä tammikuuta 2003. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 15 päivänä lokakuuta 2002. Komission puolesta Pedro Solbes Mira Komission jäsen (1) EYVL L 316, 16.11.1991, s. 1. (2) EYVL L 187, 26.7.2000, s. 1. (3) EYVL L 256, 7.9.1987, s. 1. (4) EYVL L 149, 6.7.2002, s. 20. (5) EYVL L 228, 8.9.2000, s. 28. (6) EYVL L 288, 1.11.2001, s. 30.